จ่อยกเลิกค่าธรรมเนียมโอนเงินข้ามเขต
ธปท.แย้ม อาจยกเลิกคิดค่าธรรมเนียมโอนเงินข้ามเขต หลังพัฒนาระบบเป็นเรียลไทม์
1 ก.ย. 2558

ธปท.แย้ม อาจยกเลิกคิดค่าธรรมเนียมโอนเงินข้ามเขต หลังพัฒนาระบบเป็นเรียลไทม์ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ในระยะต่อไปประเทศไทยมีโอกาสที่จะยกเลิกการเก็บค่าธรรมเนียมการให้บริการโอนเงิน หรือการชำระเงินข้ามเขตพื้นที่ เนื่องจากต่อไประบบการชำระเงินจะเข้าสู่ระบบเรียลไทม์มากขึ้น และมีความเป็นไปได้ที่ค่าธรรมเนียมต่างๆ จะลดลง เพราะเมื่อพัฒนาระบบไประยะหนึ่ง การบริการต่างๆ จะสะดวก ปลอดภัย คล่องตัวสำหรับผู้บริโภคมากขึ้น รวมทั้งช่วยลดต้นทุนผู้ประกอบการได้ด้วย
อย่างไรก็ดี ธปท.จะพยายามส่งเสริมให้เกิดการแข่งขัน เช่น การบริการของบริษัทผู้ประกอบธุรกิจการเงินที่ไม่ใช่ธนาคารพาณิชย์ หรือนันแบงก์ ก็จะทำให้มีการแข่งขันเพิ่มขึ้น ช่วยให้ค่าบริการลดลงได้
“มีความเป็นไปได้ที่ต่อไปจะไม่มีค่าฟีข้ามเขต ยกเลิกค่าฟีข้ามเขต เพราะปัจจุบันหลายแบงก์ก็พยายามปรับปรุงระบบ และหลายแบงก์ก็ปรับลดค่าฟีลงต่อเนื่อง แต่ต้องเข้าใจด้วยว่าธุรกรรมหลายอย่างในระบบมันเกี่ยวเนื่องกัน บริการหลายตัวของแบงก์ ไม่มีการคิดค่าธรรมเนียมกับลูกค้า เช่น การเปิดให้บริการวันเสาร์และอาทิตย์ ฯลฯ ก็ไม่คิดค่าธรรมเนียม” นายประสาร กล่าว
นายประสาร กล่าวว่า ธปท.ได้เตรียมเสนอร่าง พ.ร.บ.ระบบการชำระเงิน โดยหารือกับ รมว.คลังแล้ว เพื่อเสนอที่ประชุมคณะรัฐมนตรี (ครม.) ต่อไป โดยจะเป็นกฎหมายเฉพาะในการดูแลระบบชำระเงินที่ช่วยยกระดับการกำกับดูแลระบบการชำระเงินของไทยให้สอดคล้องกับมาตรฐานสากล เนื่องจากกฎหมายปัจจุบันที่บังคับใช้อยู่อ้างอิงกฎหมายจากหลายฉบับทำให้ไม่สามารถดำเนินการได้อย่างมีประสิทธิภาพ เช่น การคุ้มครองการโอนเงิน และการชำระดุลให้ถูกยกเลิกหรือเพิกถอนกรณีเกิดการล้มละลาย เพื่อป้องกันความเสี่ยงในระบบการเงิน และการคุ้มครองเงินรับล่วงหน้า (Float) เป็นต้น
ทั้งนี้ ธปท.เคยนำเสนอ พ.ร.บ. ต่อทีมเศรษฐกิจในรัฐบาลชุดก่อนไปแล้ว แต่ยื่นไปได้เพียง 2 สัปดาห์ทีมเศรษฐกิจชุดเดิมก็ถูกเปลี่ยน จึงยังไม่มีการพิจารณา